Diari Oficial de la Generalitat Valenciana


Sumari del DOGV 2292, del 20-06-1994 (1994/831733)

RESOLUCIÓ de 4 maig de 1994, del secretari general de la Conselleria de Cultura, per la qual resol reconèixer, classificar i inscriure la Fundació d'Investigacions Marxistes del País Valencià en el Registre de Fundacions Culturales Privades de la Conselleria de Cultura.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2292

Data del DOGV
:   20-06-1994

Secció del DOGV
:   ALTRES DISPOSICIONS

Número del document
:   1994/831733


Data del document
:   04-05-1994

Organisme emissor
:   Conselleria de Cultura

Tipus de document
:   Resolució

RESOLUCIÓ de 4 maig de 1994, del secretari general de la Conselleria de Cultura, per la qual resol reconèixer, classificar i inscriure la Fundació d'Investigacions Marxistes del País Valencià en el Registre de Fundacions Culturales Privades de la Conselleria de Cultura. [94/3867]  
Vist l'expedient iniciat a instància del Sr. Amando García Rodríguez, com a president de la Fundació d'Investigacions Marxistes del País Valencià, en nom i representació d'aquesta fundació, i d'acord amb els següents:  
Fets:  
Primer. El Sr. Joan Ribó i Canut, la Sra. María Luisa Bergaz i Conesa, el Sr. Rafael Úbeda i Barberà i el Sr. Alfredo-Alfonso Botella Vicent, van manifestar expressament la voluntat de constituir una fundació cultural privada, de naturalesa permanent i sense finalitat de lucre, denominada Fundació d'Investigacions Marxistes del País Valencià, autoritzada pel notari de València Sr. Blas Sancho Alegre, el 21 de desembre de 1993, amb número de protocol 3.202.  
Segon. L'objecte i la finalitat de la fundació, segons estableix l'art. 5 dels estatuts, és la realització d'un centre de debat i investigació, obert al públic, destinat a desenvolupar la reflexió i l'anàlisi teòrica imprescindibles en el camp marxista.  
Tercer. Seran beneficiaris dels serveis i prestacions de la fundació totes les persones interessades en el projecte d'aquesta fundació, en l'àmbit del País Valencià i amb subjecció als límits que estableix l'article 1.2 del Decret 2930/72, de 21 de juliol.  
Quart. La dotació inicial de la fundació, segons consta en l'escriptura pública de rectificació dels estatuts, autoritzada pel notari Sr Blas Sancho Alegre, el 21 de març de 1994, amb número de protocol 794, és d'un milió de pessetes (1.000.000 PTA), que és aportat pels fundadors a parts iguals i ingressat en l'entitat Bancaixa, urbana Santa Llúcia, de València, a nom de la fundació constituïda, compte número 2157394987.  
Cinquè. El govern de la fundació, d'acord amb els estatuts, serà a càrrec d'un patronat, integrat per vuit membres.  
Han estat designats components del patronat: Sr. Joan Ribó i Canut, DNI 24.212.878; Sra. María Luisa Bergaz i Conesa, DNI 84.976.295; Sr. Rafael Úbeda i Barberà, DNI 91.499.793; Sr. Alfredo Botella i Vicent, DNI 53.421.056; Sr. Rafael Pla i López, DNI 13.216.054; Sr. Gumersindo Pardo i Peiró; Sr. Amando García i Rodríguez, DNI 91.768.338. U són nomenats els següents càrrecs del patronat: president, Sr. Amando García i Rodríguez; vice-president, Sr. Joan Ribó i Canut; secretari, Sr. Ricardo Sixto i Iglesias; i tresorer, Sr. Rafael Pla i López. Tots els càrrecs són patrons, a excepció del designat secretari.  
També disposen que quan es produesca una vacant en el patronat, serà coberta per acord dels restants patrons. Si això no és possible, se n'informarà el protectorat i es farà l'oportuna modificació estatutària. El protectorat proveirà en els casos en què la fundació es quede sense titulació dels seus òrgans de govern.  
Tots ells han acceptat els càrrecs, de caràcter gratuït, en la forma reglamentària.  
Sisè. La resta de l'articulat estatutari regula les altres qüestions que el text reglamentari conté: organització i atribució dels òrgans de govern, obligació de retre comptes al Protectorat i previsió per al cas d'extinció de la fundació.  
Consideracions jurídiques  
Primera. La Constitució espanyola recull en el títol I, capítol II, secció II, article 34, el dret de fundació per a fins d'interès general.  
Segona. L'article 1.1 del Reglament de 21 de juliol de 1972 (BOE de 30 d'octubre), diu que tindran caràcter de fundacions culturals privades els patrimonis autònoms destinats primordialment pels fundadors a l'educació, la investigació científica i tècnica i administrats sense finalitat de lucre per les persones a qui correspon el seu govern, circumstàncies que concorren en aquest cas.  
Tercera. La carta fundacional i els estatuts que conté l'escriptura pública de 21 de desembre de 1993, amb número de protocol 3.202, compleixen els requisits bàsics de l'article 1 del Reglament de 21 de juliol de 1972, i les prescripcions dels articles 6, 7 i 84 del seu text, i per aquest motiu la Fundació d'Investigacions Marxistes del País Valencià pot ser reconeguda d'interés públic i classificar-se de promoció, atès l'objecte que persegueix segons l'article 5 dels estatuts.  
Quarta. L'expedient ha estat tramitat a través del Servei de Fundacions de la Conselleria de Cultura, que és la competent per a resoldre'l en virtut de les atribucions que té conferides pel Decret 113/93, de 26 de juliol, del Govern Valencià (DOGV núm. 2080, de 2 d'agost de 1993).  
Vistos la Constitució vigent, el Reglament de les Fundacions Culturals Privades de 21 de juliol i les restants disposicions d'aplicació general i pertinent, i fent ús de les facultats delegades per l'Ordre de 3 d'agost de 1993, de la Conselleria de Cultura, per la qual es deleguen determinades atribucions en el secretari general (DOGV núm. 2101, de 13 de setembre de 1993), resolc:  
Primer  
Reconèixer, classificar, i inscriure com a fundació cultural privada de promoció la denominada Fundació d'Investigacions Marxistes del País Valencià, amb domicili a València, carrer Guillem de Castro, número 31, 2n, 4a.  
Segon  
Aprovar els estatuts de 21 de desembre de 1993, per què s'ha de regir la fundació.  
Tercer  
Aprovar el nomenament del primer patronat segons figura en l'escriptura de constitució, també expressat en el punt 5 dels fets d'aquesta resolució, una vegada acceptats els càrrecs, de caràcter gratuït, en la forma reglamentària.  
Contra aquesta resolució, que posa fi a la via administrativa, es podrà interposar un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació.  
Per a interposar el recurs, caldrà que el recurrent ho comunique prèviament a aquest òrgan.  
Tot això d'acord amb el que preveuen els articles 58 i següents de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 4 de maig 1994.- El secretari general: Vicent Todolí Femenia.